b'\n_START_ARTICLE_\nVirtualna mednarodna normativna datoteka\n_START_PARAGRAPH_\nVirtualna mednarodna normativna datoteka oz. VIAF (kratica za The Virtual International Authority File) je mednarodna normativna datoteka. VIAF je skupni projekt nacionalnih knji\xc5\xbenic ZDA, Nem\xc4\x8dije in Francije, v sodelovanju z vedno ve\xc4\x8djim \xc5\xa1tevilom nacionalnih knji\xc5\xbenic ter drugih ustanov. Iz 18 organizacij, ki sodelujejo v projektu, je vklju\xc4\x8denih 21 normativnih datotek osebnih in korporacijskih imen. _NEWLINE_Normativne datoteke osebnih in korporativnih imen vsebujejo razli\xc4\x8dne oblike zapisa imena oseb in koprorativnih teles,  povezujejo prava imena s psevdonimi ter razlikujejo soimenjake. Namen zbiranja teh imen pa je, da bi v podatkovnih bazah vedno na\xc5\xa1li vsa dela, ne glede na obliko imena, s katero bi iskali. \xc4\x8ce bi npr. v COBIBu, slovenski vzajemni bibliografski bazi, iskali z imenom Pavle Sedmak (eden od psevdonimov Franceta Bevka), najdemo vsa Bevkova dela prav zato, ker je vklju\xc4\x8dena taka normativna datoteka CONOR.\n_START_SECTION_\nPostopek prijave\n_START_PARAGRAPH_\nUstanove, ki \xc5\xbeelijo sodelovati v projektu se morajo nanj prijaviti. Postopek poteka tako, da agencija, ki \xc5\xbeeli sodelovati, predlo\xc5\xbei testne bibliografske in normativne datoteke konzorciju VIAF-a. Organizacija OCLC Research obdela testne izvorne datoteke tako, da se imena naslovov ujemajo z naslovi v VIAF zapisih, katere so v preteklosti posredovale \xc5\xbee sprejete \xc4\x8dlanice. V primeru uspe\xc5\xa1nega prijavnega postopka mora ustanova predati vse bibliografske in normativne datoteke organizaciji OCLC Research in jih tudi redno dopolnjevati. Nove vsebine so objavljene in dostopne na spletni strani VIAF projekta. Nove \xc4\x8dlanice prejemajo poro\xc4\x8dila in pomagajo pri prilagoditvenem procesu.\n_START_SECTION_\nCilj projekta\n_START_PARAGRAPH_\nDolgoro\xc4\x8dni cilj projekta je vklju\xc4\x8ditev normativnih datotek \xc5\xa1tevilnih knji\xc5\xbenic v globalno storitev, ki bi bila prosto dostopna preko spleta, ni\xc5\xbeji stro\xc5\xa1ki vzdr\xc5\xbeevanja in \xc5\xa1irjenje njihove uporabnost na tako knji\xc5\xbeni\xc4\x8dna kot tudi ostala podro\xc4\x8dja.  S prepoznavanjem razli\xc4\x8dnih imen  iste osebe ali organizacije, VIAF nudi bolj ustrezne re\xc5\xa1itve za \xc5\xa1ir\xc5\xa1o skupnost knji\xc5\xbenic, ki bi znale bolje izkoristiti bibliografske podatke iz razli\xc4\x8dnih dr\xc5\xbeav.\n_START_SECTION_\nVodstvo\n_START_PARAGRAPH_\n\xc4\x8clani VIAF konzorcija so podpisniki VIAF kooperativne pogodbe, ki dolo\xc4\x8da njihove pravice in obveznosti, o vseh drugih klju\xc4\x8dnih zadevah odlo\xc4\x8dajo glavni predstojniki. Vsi udele\xc5\xbeenci projekta dolo\xc4\x8dajo smer razvoja. Uradni predstavniki skrbijo za obveze svojih organizacij. Predstavniki nekaterih ustanov so: Barbara Pfeifer (Deutsche Nationalbibliothek), Fran\xc3\xa7oise Bourdon (Biblioth\xc3\xa8que nationale de France) in Barbara B. Tillett (Library of Congress).\n_START_SECTION_\nOrganizacija OCLC\n_START_PARAGRAPH_\nSpletni ra\xc4\x8dunalni\xc5\xa1ki knji\xc5\xbeni\xc4\x8dni center oz. OCLC (kratica za OCLC Online Computer Library Center) je "neprofitna, ra\xc4\x8dunalni\xc5\xa1ko kji\xc5\xbeni\xc4\x8dna in raziskovalna organizacija, ki deluje v korist javnega dostopanja do svetovnih informacij in ni\xc5\xbeanja informacijskih stro\xc5\xa1kov". Ve\xc4\x8d kot 27,000 knji\xc5\xbenic v 86 dr\xc5\xbeavah uporablja storitve OCLC, ki omogo\xc4\x8dajo iskanje, katalogizacijo, izposojo in ohranjanje knji\xc5\xbeni\xc4\x8dnih gradiv.  Organizacijo je ustanovil Fred Kilgour.'